Schak Bull

**Schak August Steenberg Bull** (født 10. mai 1858 på gården Fagerås, Årstad, Bergen, død 25. januar 1956 i Bergen) var en sentral arkitekt i Norge på 1800-tallet og begynnelsen av 1900-tallet. Bull ble tidlig en sentral skikkelse i Bergens arkitektstand og utførte en mengde viktige bygninger. Mange av Bergensbygningene gikk tapt i Bergensbrannen 1916. 
Schak Bull var bror av statsråd Edvard Hagerup Bull, nevø av Ole Bull og arkitekt Georg Andreas Bull og fetter av Edvard Grieg.

## Utdannelse og studier
Schak Bull ble utdannet ved bygningsavdelingen på den polytekniske høyskole i Zürich i årene 1875-79 under professorene Georg Lasius, Julius Stadler og Ernst Georg Gladbach. Han besøkte verdensutstillingen i Paris 1878 og foretok flere studiereiser, blant annet til Tyskland i 1889 og 1898. I 1900 reiste han til England, Frankrike, Sveits og Østerrike-Ungarn.

## Stilvirtousen
Bull ble ansatt som assistent under arkitekt Ernst Norgrenn i 1879. Året etter døde Norgrenn og under Bulls ledelse ble arbeidet med Sandvikskirken (etter Norgrenns tegninger) fullført i 1881. Bull etablerte eget i 1880 og ble etterhvert en meget fasjonabel og produktiv arkitekt. I Bergen tegnet han tilsammen 186 bygninger. Bulls 1800-tallsarbeider omfattet en rekke ulike bygningstyper og stilarter. Han er blitt beskrevet som 'stilvirtous' og hans arkitektur spegler tiden han levde i. Den eklektiske historismen preger hans 1800-tallsarbeider.

## En ny tid
Bulls arkitektur ble sterkt kritisert mot slutten 1800-tallet, da tiden var åpen for en mer nasjonalt orientert arkitektur. Den nye stilen, jugendstilen, og regionale tradisjoner ble også viktig. På dette tidspunktet hadde nye, unge arkitekter begynt å markere seg i Bergen. I fremste rekke sto Jens Zetlitz Monrad Kielland (1866-1926) som var assistent for Bull i 1894 og startet eget kontor i Bergen i 1895. Kielland fikk tidlig i karrieren prestisjetunge oppdrag som Gamlehaugen til Christian Michelsen i 1899 og den nye Tyskebryggen i 1900. Sammenlignet med Schak Bull, var Kiellands arkitektur stilmessig mer nasjonalt og regionalt forankret. Mot slutten av 1800-tallet forlot også Bull den internasjonale historismen, og hans arbeider ble både preget av jugendstil og regional arkitektur, ofte inspirert av lokale 1700-tallsforbilder i Louis seize og empire. Flere av arbeidene fra tiden 1914-1929 ble tegnet sammen med sønnen Jens Munthe Bull. På sine eldre dager tok også Bull selvkritikk for husene han tegnet i *tysk stil*. Han skrev i 1932 at han gledet seg over at mange av husene hans hadde forsvunnet i den store Bergensbrannen 1916. Dette utsagnet kan settes i relieff hvis en sammenligner Bulls eklektiske historisme med den kubiske *Harbitzgården*, Torgalmenningen 2a, tegnet av hans sønn Jens Munthe Bull i 1935.

Arkivet etter *Schak Bull & Søn* oppbevares på Bergen byarkiv. Tegnings- og prosjektmaterialet er ufullstendig og fragmentert. Arkivet inneholder ellers studenttegninger, litt kontraktsmateriale, personlige dokumenter og lignende. Tegninger kan finnes i enkelte andre arkiver oppbevart ved Bergen byarkiv.

## Utvalgte verker
Alle verkene ligger i Bergen om ikke annet er nevnt.

* Vetrlidsalmenningen 3 (1884), middelalderhistorisme, senere modernisert
* Bergens Håndverksforenings aldershjem (1884)
* Troldhaugen, (1885), villa i sveitserstil for Bulls fetter Edvard Grieg 
* D. Irgens Faye, murvilla i Villaveien 9, nybarokk
* Lehmkuhls villa (1885), nyrenessanse
* Leiegård for vognmann Ole Michelsen, Øysteinsgate 14, (1886), nyrenessanse
* Ynglingeforeningens forsamlingshus (1888), nygotikk
* Lasarettet i Sandviken, Ladegårdsgaten 65 (1890), (Sandviken sykehus, senere tilbygget og modernisert)
* Villa i Kalfarveien 42, (1893)
* Torvallmenning 12, (1894) 
* Berger kirke, Svelvik (1895), middelalderinspirert sveitserstil
* Sjøfarendes aldershjem kapell (1896, nygotikk)
* Restaurering av Korskirken (Bergen) i (1896)
* B. Kroepeliens forretningsgård, Christies gate 14 (1896-7) 
* Villa i Store Parkvei 1 for Albert Gran, (1897), sveitserstil (revet på slutten av 1960-tallet)
* F. H. Olsens trykkeri (1897)
* Utstillingspaviljonger på Bergensutstillingen for Nyblin og Sævareids papirfabrikk (1898)
* Gardinfabrikker for AS Skandinavisk Aktie Tyllgardinfabrik / Tangens gardinfabrik (C. Sundt) (1890/1898/1914)
* Hotel Boulevard, Olav Kyrres gate 25-27 (1899), senere ombygget 
* Ytre Arna kirke, (1899)
* Trevilla for Magdalon Mowinckel, Store Parkveien 3a, (1901), jugendstil og lokal tradisjon
* Den Sudmanske stiftelse, Sudmannsvei 5, (1902), barokkinspirert jugendstil
* Bergens Guttehjem, Ullnesøyen, Garnes (1904), (nedbrent 1983)
* Stavanger tollbod, Stavanger (1904–05), jugendstil
* W. Jebsens villa, Kalfardalsv. 45 a (1905, med tilbygg fra 1912))
* Krematoriet på Møllendal (1906, Norges første)
* Seks bolighus i Ekernbakken (1909)
* Vognhall for Bergens Elektriske Sporvei (1912/1915)
* Egen villa, Kalfarveien 67 (1915)
* Klassisistisk villa som privat prestebolig til Årstad kirke for sogneprest Harald Aug. Jørgensen, Jonas Lies vei 68a (1905)
* Bergens telefonkompagni, Markeveien 1 (1915, fasade ved arkitekt Einar Oscar Schou) 
* Anna Jebsens Minde, Kalfarveien 83 (1917), sammen med sønnen Jens Munthe Bull
* Bergens Kreditbank, Vågsallmenningen 14-22 (1918). Tilbygg til Herman Schirmers (1876) og Adolph Fischers (1897) bygg i italiensk nyrenessanse. 
* Stinesens villa, Fjellveien 164 (1923)
* Kysthospitalet i Hagavik, Os, sammen med sønnen Jens Munthe Bull, (1924)

## Galleri

Bilde:Christiesgate14.jpg|B. Kroepeliens forretningsgård, Christies gate 14 (1896-7)
Bilde:Detail Christiesgate14.jpg|Inngangsparti, Christiesgate 14, Bergen, tegnet av Bull i 1896-7.
Bilde:Ytre Arna kirke.JPG|Ytre Arna kirke, tegnet av Bull i 1899.
Bilde:Tollboden.jpg|Tollboden i Stavanger
Bilde:AS Skandinavisk Aktietyllgardinfabrikk.jpg|Malt skilt: *Skandinavisk Aktie Tyllgardinfabrik* på fasade i Bergen sentrum.
Bilde:Schak Bull Tangens.jpg|Schak Bulls fasade fra 1914 for gardinfabrikken i Lars Hillesgate i Bergen er inspirert av lokal historie og tegnet i *ny-[[hanseatisk]] stil*.
Bilde:Trikkestall1.JPG|Trikkestallen, Møhlenpris. Vognhall for Bergens Elektriske Sporvei (1912/1915). Nå lokale for Bergen Tekniske museum.

## Referanser


## Kilder
* Åse Moe Torvanger, *Norsk kunstnerleksikon*, bind 1, Universitetsforlaget, Oslo, 1982, s. 355
* Nordhagen, Per Jonas, *En storby i miniatyr : Bergens bygningsverden 1850-1916. Artikler om arkitektur*, Tapir akademisk forlag, Trondheim, 2006.

## Eksterne lenker
* Om Schak Bull
* Bilde av Sudmannske stiftelse i 1929 
* Leiegård for vognmann Ole Michelsen, Øysteinsgate 14
* Historisk bilde fra sovesalene ved Sudmannske stiftelse 
* Bergens guttehjem Garnes